PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
înlocuitor 
asupra Propunerii legislative pentru înfiinţarea Muzeului Naţional „Constantin Brâncuşi”
Propunerea legislativă pentru înfiinţarea Muzeului Naţional „Constantin Brâncuşi” a fost transmisă Comisiei pentru cultură, arte, mijloace de informare în masă, cu adresa nr.  P. l. - x  229 din data de 2 mai 2011, înregistrată la Comisie cu nr. 30/77  din data de 4 mai  2010. Propunerea legislativă a fost retrimisă la Comisie de plenul Camerei Deputaţilor  în data de 14 iunie 2012.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă, potrivit prevederilor art. 65 Regulamentul Camerei Deputaţilor, republicat, Comisiei pentru buget, finanţe şi bănci, Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi. Până la redactarea raportului toate cele trei Comisii au transmis avize negative pentru această iniţiativă legislativă. Comisia a examinat avizul favorabil, însoţit de observaţii şi propuneri, emis de Consiliul Legislativ cu nr.1475/08.12.2010, precum şi Punctul de vedere al Guvernului emis cu nr. 95/14.01.2011, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă face parte din categoria legilor ordinare. 


Propunerea legislativă a fost  respinsă de Senat în şedinţa din 27 aprilie 2011, în calitate de primă Cameră sesizată.


Iniţiativa legislativă a fost dezbătută în legislatura trecută la lucrările Comisiei din data de 21 septembrie  2011 şi cele din data de 1 noiembrie 2011.


În conformitate cu prevederile art. 54 şi art. 55 din Regulamentul Camerei Deputaţilor, republicat, au participat la lucrările Comisiei domnul secretar de stat Vasile TIMIŞ, doamna subsecretar de stat Irina CAJAL, din partea Ministerului Culturii şi Patrimoniului Naţional, precum şi domnul Ernest OBERLÄNDER-TÂRNOVEANU, preşedintele Comisiei Naţionale a Muzeelor. 

Iniţiativa legislativă are ca obiect de reglementare înfiinţarea unui muzeu naţional la Târgu-Jiu, dedicat maestrului Constantin Brâncuşi. Conform iniţiatorului, muzeul, instituţie fără personalitate juridică, finanţat din bugetul Ministerului Culturii şi Patrimoniului Naţional ar fi urmat să fie organizat într-o clădire pusă la dispoziţie de autorităţile locale, unde  ar fi fost expuse lucrările preluate de la muzeele din Craiova şi Bucureşti.

La lucrările Comisiei au fost prezenţi 14 deputaţi din totalul de 20 de membri ai Comisiei. Raportul Comisiei a fost adoptat cu unanimitatea voturilor celor prezenţi în sală în momentul votului. 


În urma dezbaterii, Comisia pentru cultură, arte, mijloace de informare în masă a propus respingerea Propunerii legislative pentru înfiinţarea Muzeului Naţional „Constantin Brâncuşi” ( Pl-x 229/2011) .


Motivarea respingerii se întemeiază pe următoarele considerente:
 
Ideea organizării unui muzeu dedicat operei lui Constantin Brâncuşi la Târgu - Jiu este o idee generoasă dar, nu în forma propusă de această iniţiativă, anume, prin  transferul unor lucrări aparţinând colecţiilor alte două muzee de importanţă naţională. În România, lucrări ale marelui maestru Constantin Brâncuşi nu sunt, din păcate, foarte multe, dar de o valoare inestimabilă. Muzeele din Bucureşti şi Craiova dispun de specialişti, de condiţii optime expunere, de instalaţii anti-efracţie şi de supraveghere adecvate şi, nu în ultimul rând, dispun de infrastructura care să facă posibilă vizitarea acestora. Aceste condiţii speciale de expunere precum şi laboratoarele de conservare restaurare necesare, nu pot fi realizate decât cu un efort financiar considerabil. Deşi problema sursei de finanţare pentru realizarea unui astfel de demers este foarte importantă iniţiatorul propunerii legislative nu precizează sursele de finanţare. Astfel prevederile art. 138 (5) din Constituţia României, republicată, conform cărora: „Nicio cheltuială bugetară nu poate fi aprobată fără stabilirea sursei de finanţare” sunt ignorate de iniţiator. 

Târgu-Jiu reprezintă un centru de atracţie culturală internaţională datorită existenţei ansamblului monumental Calea Eroilor, ce, ar putea fi gestionat mult mai bine. Publicitatea, punerea în valoare şi valorificarea turistică a acestuia ar putea aduce fonduri considerabile autorităţilor locale. O gestionare profesionistă, făcută cu specialişti în istoria artelor, în marketing şi management cultural ar putea atrage şi fonduri europene pentru întreg judeţul. Centrul Municipal de Cultură „Constantin Brâncuşi” este un loc de ferventă activitate culturală. Pe data de 27 octombrie 2011, s-au sărbătorit aici 73 de ani de la inaugurarea Coloanei fără Sfârşit,  dar evenimentul nu a fost deloc mediatizat. Nu departe de Târgu - Jiu, localitatea Hobiţa, în care s-a născut sculptorul Constantin Brâncuşi ar putea deveni un centru de interes cultural, dar până în prezent nu s-a bucurat de atenţia autorităţilor locale ale judeţului. Restaurarea şi amenajarea casei în care s-a născut Constantin Brâncuşi ar putea atrage fonduri europene. În fosta legislatură Ministerul Culturii şi Patrimoniului Naţional a început demersurile pentru înscrierea Ansamblului Monumental Calea Eroilor pe Lista monumentelor aparţinând Patrimoniului Mondial – UNESCO, oferindu-i astfel un plus de recunoaştere şi prin urmare un atu în plus pentru atragerea fondurilor europene în zonă, favorizând dezvoltarea generală a judeţului.
Propunerea legislativă a fost dezbătută în şedinţa de plen a Camerei Deputaţilor din data de 12 martie 2012, iar din data de 14 iunie 2012 aceasta a fost retrimisă la Comisie pentru o nouă dezbatere şi redactarea unui nou raport.


Membrii Comisiei au reluat dezbaterea asupra propunerii legislative în data de 20 mai 2013. La lucrările Comisiei au fost prezenţi un număr de 18 deputaţi din totalul de 20 membri. 

În conformitate cu prevederile art. 55 din Regulamentul Camerei Deputaţilor, republicat, la lucrările Comisiei a participat, din partea Ministerului Culturii, domnul Radu Boroianu, secretar de stat.
Raportul Comisiei a fost adoptat cu unanimitatea voturilor celor prezenţi în sală în momentul votului. 

În urma dezbaterii, Comisia pentru cultură, arte, mijloace de informare în masă  îşi menţine punctul de vedere şi propune plenului respingerea Propunerii legislative pentru înfiinţarea Muzeului Naţional „Constantin Brâncuşi”.
În conformitate cu  prevederile art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 
 
Prezentul raport înlocuieşte raportul anterior distribuit în legislatura trecută.

